ສະຫະລັດ ຮຽກຮ້ອງໃຫ້ ລົງໂທດຄັ້ງໃໝ່ ຕໍ່ຊີເຣຍ
ສະຫະລັດແລະອັງກິດ ຮຽກຮ້ອງໃຫ້ ປະຊາຄົມນາໆຊາດ ລົງໂທດໜັກຂຶ້ນ ຕໍ່ຊີເຣຍ.
ສະຫະລັດແລະອັງກິດຮຽກຮ້ອງນາໆຊາດທຳການລົງໂທດແບບເຄັ່ງຄັດຄັ້ງໃໝ່ເພື່ອບັງຄັບໃຫ້ ປະທານາທິບໍດີຊີເຣຍ ທ່ານ Bashar al-Assad ສະລະອຳນາດລຸນຫຼັງທີ່ປະເທດດັ່ງກ່າວ ຍັງສືບຕໍ່ປາບປາມພວກປະທ້ວງຕໍ່ຕ້ານລັດຖະບານ ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ກ່າວໃນວັນພະຫັດ ວານນີ້ວ່າ ປະຊາຄົມໂລກຄວນເພີ່ມທະວີການກົດດັນຕໍ່ທ່ານ Assad ໂດຍແນໃສ່ການສົ່ງ ອອກນໍ້າມັນ ແລະແກັສທຳມະຊາດຂອງຊີເຣຍ ໃນຄຳປາໄສທີ່ກຸງປາຣີນັ້ນລັດຖະມົນຕີການຕ່າງປະເທດສະຫະລັດເວົ້າວ່າການລົງໂທດທີ່ເຄັ່ງ ຄັດຄັ້ງໃໝ່ ຕໍ່ພາກສ່ວນພະລັງງານຂອງຊີເຣຍ ຈະເຮັດໃຫ້ລັດຖະບານຂາດລາຍໄດ້ສຳລັບນຳ ໄປໃຊ້ໃນການປາບປາມພວກປະທ້ວງນິຍົມປະຊາທິປະໄຕຢ່າງຮຸນແຮງນັ້ນ ໃນຕອນເຊົ້າຂອງມື້ວານນີ້ ລັດຖະມົນຕີການຕ່າງປະເທດອັງກິດ ທ່ານ William Hague ກ່າວວ່າ ເຈົ້າໜ້າທີ່ຂອງສະຫະພາບຢູໂຣບພວມກະກຽມທີ່ຈະປຶກສາຫາລື ກ່ຽວກັບການລົງ ໂທດຕໍ່ພາກສ່ວນນໍ້າມັນຂອງຊີເຣຍ ເພື່ອເປັນການກົດດັນໃຫ້ Damascus ຢຸດເຊົາການ ປາບປາມຢ່າງຮຸນແຮງ ຕໍ່ພວກຄັດຄ້ານລັດຖະບານ ທ່ານ Hague ເວົ້າວ່າມີຄວາມຄາດ ຫວັງວ່າ ການປະຊຸມຂອງພວກເຈົ້າໜ້າທີ່ສະຫະ ພາບຢູໂຣບຢູ່ Poland ໃນທ້າຍອາທິດນີ້ ຈະຕົກລົງກັນ ເພື່ອຫ້າມບໍ່ໃຫ້ສະມາຊິກ 27 ປະເທດຂອງສະຫະພາບຢູໂຣບຊື້ນໍ້າມັນຂອງ ຊີເຣຍ ຂະນະດຽວກັນ Damascus ໄດ້ເຫັນການໂຕນໜີຈາກຖັນແຖວ ຂອງເຈົ້າໜ້າທີ່ຄົນສຳຄັນ ຜູ້ທຳອິດໄປຮ່ວມກັບພວກຝ່າຍຄ້ານ ຫົວໜ້າໄອຍະການຂອງແຂວງ Hama ໃນເຂດພາກ ກາງຂອງຊີເຣຍກ່າວໃນວີດີໂອ ທີ່ນຳອອກເຜີຍແຜ່ໃນຕອນແລງຂອງມື້ວັນພຸດຜ່ານມານີ້ວ່າ ທ່ານໄດ້ລາອອກ ເພື່ອເປັນການປະທ້ວງ ຕໍ່ການສັງຫານປະຊາຊົນຈຳນວນຫຼາຍຮ້ອຍຄົນ ການຈັບກຸມຄຸມຂັງແລະການກ່າວຫາກ່ຽວກັບການທໍລະມານຂອງກຳລັງຮັກສາຄວາມສະຫງົບ ຊີເຣຍ